Figyelem: A cikkben közölt szerviztippek a saját - több évtizedes - tapasztalatinkból 
származnak. Ha te úgy érzed, hogy neked ez nem menne, félsz tőle, hogy elrontod, nincs 
elég rutinod - és ami a legfontosabb - nincs olyan szintű műszaki affinitásod a 
szereléshez, hogy belevágj, akkor inkább bízd egy profi szakszervizre a beállítást, 
javítást, vagy a cserét. Mi így csináljuk, ahogy e cikkben leírtuk, nekünk ez működik. Ha 
neked más lesz a végeredmény, akkor vállald a tetteidért a felelősséget, mivel te cseszted 
el... 


Kedves ! 
Ha még itt vagy, akkor gratulálunk. Üdvözlünk a csináld magad mániások táborában. 


A cikk sorozatból megtudhatod, hogy egy adott szerelési műveletnek mi a legegyszerűbb, leggyorsabb, vagy 
leginkább hatékony megoldási módja. Ha lépésről-lépésre követed az utasításokat, akkor kicsi rá az esély, hogy 
hibázz. Tehát fontos a képek sorrendje, egyről a kettőre haladj. Mindig használj jó minőségű szerszámot és 
minőségi kenőanyagot, hogy ne árts az alkatrésznek és maximalizáld az élettartamát. Azoknál a műveleteknél, 
melyek sok vagy drága speciális célszerszámot igényelnek, többnyire ajánlunk valami sufnituning megoldást, 
mellyel kicsivel nagyobb odafigyeléssel, megspórolhatod egy drága célszerszám árát, de ezeket tényleg csak 
saját felelősségre vállad be. Sok rizsa és körítés nem lesz, csak tömören a lényeg, de annak minden szava és 
képe fontos! Az adott képhez tartozó szöveget mindig a kép FÖLÖTT találod! Csapjunk is a lecsóba... 


Országúti fékek beállítása: 


Az országúti fékek beállítása egyszerű dolog, de csak akkor ha , beletörődsz", hogy , ááá, ez csak egy országúti, 
ide nem kell nagy fékhatás"... Sok amatőr kerékpáros elvan így ezzel. Rögzítik nagyjából középpontosan a 
fékpofákat, aztán örülnek, hogy 2 perc alatt megvolt a beállítás és nem zavarja különösebben őket, hogy alig 
van fékhatás. Ha nem célod, hogy FOGJON a fék, akkor nincs ezzel semmi baj. De ha kiemelkedően jó 
fékhatásra vágysz az országúti gépeden is, akkor tartogatunk neked néhány beállítási nyalánkságot. 


Kezdjük a rossz hírrel: ultra-precíziósnak kell lenned ahhoz hogy ki tudd hozni a maximumot a rendszerből, 
mivel egy patkóféken minden totál asszimetrikus. Nem fogsz 2 perc alatt végezni... Ha nem látnád az alábbi 
képen a jelölő vonalakat, akkor azt mondhatnád, hogy egészen szépen be van állítva szimmetrikusra a fék, 
biztosan jó ez így. Pedig ez elég távol áll a valóságtól. A menetirány szerinti bal oldali fékpofa (kék pöttyel 
jelölve) beállítása jó, de jobb oldalié (piros pöttyel jelölve) elég gázos. Hogy megértsd a lényeget, kezdjük egy 
kis fizikával. A képen sárga és zöld vonalakkal láthatod, hogy a két forgáspontos országúti fékek bal és jobb 
oldali fékkarja a forgáspontjukhoz képest 1: nem egyenlő hosszúságú, 2: nem azonos szögben állnak, 3: nem 
azonos hosszúságú erőkarok húzzák őket. Ebből az következik, hogy nem azonos irányban és nem azonos 
erővel nyomódik a két fékpofa a felnihez. A bal oldali (zöld) pofa a felnin felfelé mozdul el, míg a jobb oldali 
(sárga) inkább lefelé nyomódik a felnin. Teszik ezt különböző forgáspontok mentén elfordulva, különböző 
erőkar hosszak mellett, különböző erővel húzva, különböző pofa mozgási sebességgel. Mérnökileg egy 
borzalom egy tárcsafékhez képest, de történelmileg — más előnyök miatt — valahogy így alakult. Szerencsére 
már kezdenek terjedni a tárcsafékes országúti gépek. Szóval visszatérve a pofák szögállására: a legfontosabb, 
hogy a pofáknak a fékfelülettel való érintkezés pillanatában kell a tökéletes szögben (párhuzamosan a felnivel) 
állniuk, így a kék pöttyel jelölt pofa beállítása tökéletes, mivel nyitott állapotban az aljánál kicsit nagyobb a rés 
(fél mm-el), mint felül. Mivel az országúti fék karjainak forgáspontjai a felni felett helyezkednek el, ezért ez a 
jó beállítás, mert a pofa alja fog nagyobb mértékben befordulni a hosszabb kar miatt. A jobb oldali pofa (piros 
pöttyel) gondja, hogy a pofa felső részén nagyobb a hézag, így az szinte nem is fog hozzáérni a felnihez, ergo 


csökkenti a fékhatást. 


A fékbetét alsó és felső részének eltérő felnitávolságát szemlélteti az alábbi kép. Szétnyílt állapotban legyen kis 
különbség az alsó él javára. Ez biztosítja, hogy a felnivel való érintkezés pillanatában és a rászorulás során 
legyen teljesen párhuzamos a fékpofa a felni falával. Kulcsfontosságú tényező, hogy ezt csak olyan fékpofánál 
tudod megtenni, melynek a háza és a rögzítőcsavarja, valamint az ehhez kapcsolódó köríves alátét engedi a 
különböző szögekben való rögzítést. Ha jó fékhatást szeretnél, ne is vegyél olyan fékpofát amit nem lehet 


szögben állítani. 


A második fontos beállítási paraméter a fékpofák magassága a felni fékező felületéhez képest. A jó, és könnyű 
országúti felni fékező felülete jó pár mm-el keskenyebb, mint egy V-fékes MTB felni fékfelülete, így sokkal 
érzékenyebb a pontos magasság beállításra. A fékpofa sem felül, sem alul nem lóghat le a fékfelületről. Ha felül 
lóg le, akkor peremesen fog kopni, extrém esetben akár beleérhet a gumiba is, amit kikoptat és kész a 
durrdefekt. Ha lefelé lóg le a fékfelületről, akkor meg a felninek a (fékfelületnél) vékonyabb falú részét fogja 
koptatni, ami a felnirepedés melegágya és rondán is néz ki. Mivel elöl a bal pofa felfelé hajlamos lecsúszni a 
felniről, ezért azt inkább lentebb, míg a jobb oldali lefelé akar lecsúszni, ezért azt picivel fentebb célszerű 


rögzíteni. A hátsó féknél pont fordított a helyzet. 


A harmadik beállítási tényező, a fékpofák elejének és hátuljának fel-le forgatása a csavar rögzítési síkjához 
képest. "Erre miért kell figyelni?"- kérdezheted. Nem elég ha a fékpofák szögállása teljes mértékben 
megegyezik a felni szögével? Ha nagyon merev és új féked van, akkor eleinte elég lehet, de vess egy pillantást 
az alábbi képre és rögtön megérted a lényeget. A V-fékekkel ellentétben egy országúti fék nem két, hanem csak 
egy központi rögzítési ponton fekszik fel, ami ráadásul jelentősen vékonyabb is mint egy V-fék csont, így 
rugalmasabb is annál, főleg erős fékezés esetén. A fékezés során a kékkel jelölt erőkarok mentén a fékezett felni 
előre és felfelé húzza az egész féktestet. Ilyenkor a fékpofák eleje felfelé, míg a hátulja kissé lefelé fog 
elmozdulni a piros pöttyök irányába. Minél komolytalanabb (és/vagy könnyebb) a féked, ez a hatás annál 
inkább jelentkezik. A lemezből hajlítgatott patkó fékeknél extrém mértékben jelentkezik ez a hatás. Tehát akkor 
jársz el okosan, ha a fékpofa eleje picit (kb. I mm-rel) lentebb van a fékfelületen, mint a hátulja, így amikor 


erősen fékezel, akkorra fog befordulni pont az ideális ívre és így lesz a legjobb a fékhatás. 


A negyedik beállítási tényező, a fékpofák szögének , nyílása" a felnihez képest. Sok országútis ezzel egyáltalán 
nem foglakozik és beállítja a képen láthatóan teljesen párhuzamosra a fékpofát a felni oldalfalához képest. 
Mivel az országúti fékpofák 55 mm-es hossza 15-17 mm-el rövidebb, mint az MTB-s pofáké, ezért ha egy 
merev féktestnél állítják be így a fékpofákat, akkor az eleinte nem szokott gondot okozni. Aztán ahogy a 
használattól egyre rugalmasabb lesz a fék, kopnak a forgáspontjai, nő a rugalmassága, egyre inkább szükségessé 


válik tenni valamit a csökkenő fékhatás ellen. 


Ilyenkor kell elővenni a jól bevált MTB beállítást, amikor is van egy kis , nyilazása" vagy nyílása a fékpofák 
szögállásának. Az alábbi képen láthatod ezt a beállítást. A piros pöttyel jelölt részen, a fékpofa hátsó részén 1 
mm hézag van a felni és a pofa között abban a pillanatban, amikor a pofa eleje már eléri a felnit. Nem feledd: a 
fékezés során a fékpofák felfelé csavarodnak, szétnyílnak kissé a féktest és a forgáspontok rugalmassága miatt. 
Ezt a hatást tudjuk kiküszöbölni a nyilazással. Ez a nyilazott fékpofa-beállítás a fékkaron kissé nyúlósabb 
fékérzést fog eredményezni, mint a teljesen párhuzamos beállítás, de mondhatjuk azt is hogy nagyobb lesz a 
fékkar modulációja, de ez ne okozzon gondot, mivel a megnövekedett fékhatás kárpótolni fog érte. 


l 


Az ötödik beállítási tényező a képen a két piros pötty között elhelyezkedő, mindkét oldalán érdes alátét megléte. 
Ha ilyened nincs a féktest és a villa felfekvő felülete között, akkor szinte esélytelen vagy, hogy jó legyen a 
féked beállítása. Ezeknél az egy központi tengelyen felfogatott patkófékeknél kulcsfontosságú momentum, 
hogy a fék tengelye nem fordulhat el a fékezés során, még ha nagy erő hat rá akkor sem. Ezt akadályozza meg a 
mindkét oldalt körmös alátét. Mivel ezek a patkófékek két oldala nem ugyanolyan erővel nyomja a fékpofát a 
felnihez, ezért ha nincs ilyen alátéted, akkor szinte elkerülhetetlen hogy a tengely idővel ne forduljon el és 


valamelyik fékpofa ne érjen a felnihez. 


Figyelj rá, hogy amikor meghúzod ezt a csavart és megfeszül a tengely akkor azt erőteljesen forgatod is éppen, 
így elöl a jobb fékpofa, hátul a bal fékpofa közelíthet a felnihez. Ha abból az elején aszimmetrikus állapotból 
indítod a megszorítást, hogy eleinte a forgatás felőli oldalon legyen nagyobb a pofa hézag, akkor van esélyed rá, 


hogy a megszorulás pillanatában lesz pont egyenlő távolság 


a a két pofa a felnitől. Hisz végül is ez a cél. 


A bowdenbekötésnél találsz felül bowdenfeszesség állító csavart vagy az alsó karon egy kis kiegészítő kart a 
gyorskioldáshoz. Ha van kis gyorskioldó kar, az nagy mértékben könnyíti a patkófék gyors szétnyitását egy 
kerékcsere során. Ha ilyen kar nincs, akkor a fenti bowdenfeszesség állító csavarral hagyj annyi bowden állítási 


lehetőséget, hog esetén szét tudd nyitni a fékpatkót egy kerékcseréhez vagy defekt javításhoz. 


A hátsó fék beállításánál egy dologra figyelj. A bowdenbekötés legyen minél egyenesebb, ez plusz fékerőhöz 
segíti a féket, de ne legyen annyira feszes, hogy akadályozza a fékpatkó mozgását. 


Utolsó előtti ellenőrzési pont a fék rugójának csúszó műanyag perselye. (lásd piros pötty) A fék két oldalának 
egyenletes(ebb) mozgása csak akkor valósulhat meg, ha a rugó az összenyomódás során műanyag perselyben 
csúszik. Ezek idővel tudnak kikopni, leesni. Figyelj rálhogy meglegyenek, mert különben szorosabban fog 


mozogni az egyik oldali fék. 


Az utolsó állítási pont: jobb (két forgáspontos) fékeken van lehetőség rugóerő kompenzációra, így kicsit jobban 
össze lehet hangolni a két oldal mozgását. Ha van ilyen a fékeden, mindenképpen használd. 


Szerencsére a patkófékek beállítása az imbuszkulcsokon kívül nem igényel más szerszámot. Mi az alábbi 
tipusokat szeretjük használni. 


Ide kattintva tudsz szerszámot beszerezni az országúti fékek beállításához! 


Ide kattintva bármikor elolvashatod e cikket a weboldalunkon, még ennél is jobb minőségben. 


Örülünk ha segíthettünk! 


Körhátszelet! 
Ardó Tamás 
BikePro WebShop 


Ha mégsem szeretnél ilyen cikkeket olvasni, akkor itt tudsz leiratkozni. 


